ເມື່ອບໍ່ດົນມານີ້ (ຕາມເວລາທ້ອງຖິ່ນ) ຢູ່ Glasgow (ສະກັອດແລນ, ອັງກິດ), ທ່ານນາຍົກລັດຖະມົນຕີ ຟ້າມມິງຈິງ ໄດ້ເຂົ້າຮ່ວມການໂອ້ລົມເຈລະຈາກັບທະນາຄານ Standard Chartered; ຕ້ອນຮັບສະພາພະລັງງານລົມທົ່ວໂລກ (GWEC); ຕ້ອນຮັບປະທານ ທັງເປັນຜູ້ອຳນວຍການບໍລິຫານ ກຸ່ມພະລັງງານແຮງລົມທົ່ວໂລກ Orsted; ຕ້ອນຮັບຜູ້ອຳນວຍການບໍລິຫານ Lego.
ທີ່ການພົບປະ, ທ່ານນາຍົກລັດຖະມົນຕີ ຟ້າມມິງຈິງ ໃຫ້ຮູ້ວ່າ: ຫວຽດນາມ ເຂົ້າຮ່ວມກອງປະຊຸມປະຈຳປີ ກ່ຽວກັບການປ່ຽນແປງຂອງດິນຟ້າອາກາດ (COP26), ອີກເທື່ອໜຶ່ງ ໄດ້ຢືນຢັນຄຳໝັ້ນສັນຍາຫຼຸດຜ່ອນການປ່ອຍອາຍພິດກາກບອນໃຫ້ເປັນ 0 ໃນປີ 2050; ພ້ອມກັນນັ້ນ ກໍ່ຮຽກຮ້ອງໃຫ້ມີຄວາມສະເໝີພາບ ແລະ ຍຸຕິທຳກ່ຽວກັບການປ່ຽນແປງຂອງດິນຟ້າອາກາດ. ຫວຽດນາມ ປາດຖະໜາວ່າ ບັນດາປະເທດພັດທະນາ ຈະແບ່ງປັນບັນດາຄວາມຫຍຸ້ງຍາກເຊິ່ງ ຫວຽດນາມ ພວມປະສົບຢ່າງພາວະວິໄສ, ໜູນຊ່ວຍການບຳລຸງສ້າງແຫຼ່ງຊັບພະຍາກອນມະນຸດ, ຍົກສູງຄວາມສາມາດໃນການຄຸ້ມຄອງແຫ່ງຊາດ ເພື່ອພັດທະນາແບບຍືນຍົງ, ຊຸກຍູ້ການເງິນສີຂຽວ ແລະ ໜູນຊ່ວຍເຕັກໂນໂລຊີສີຂຽວ…
ທີ່ການໂອ້ລົມເຈລະຈາກັບທະນາຄານ Standard Chartered, ທ່ານນາຍົກລັດຖະມົນຕີ ຟ້າມມິງຈິງ ໄດ້ຢືນຢັນວ່າ ລັດຖະບານ ແລະ ບັນດາສຳນັກງານຂອງຫວຽດນາມ ຈະສືບຕໍ່ສ້າງເງື່ອນໄຂສະດວກໃຫ້ບັນດານັກລົງທຶນຕ່າງປະເທດ, ດຳເນີນທຸລະກິດຢ່າງມີປະສິດທິຜົນ ແລະ ປະສົບຜົນສຳເລັດ, ແບບຍືນຍົງ, ຍາວນານຢູ່ ຫວຽດນາມ, ຕາມຈິດໃຈ "ຜົນປະໂຫຍດຕ້ອງມີຄວາມກົມກຽວກັນ, ແບ່ງປັນຄວາມສ່ຽງຊຶ່ງກັນ ແລະ ກັນ". ທ່ານນາຍົກລັດຖະມົນຕີ ຟ້າມມິງຈິງ ສະເໜີໃຫ້ທະນາຄານ Standard Chartered ສືບຕໍ່ຊຸກຍູ້ມູນເຊື້ອດຳເນີນທຸລະກິດອັນຍາວນານຢູ່ຫວຽດນາມ; ຢືນຢັນວ່າ ທ່າອ່ຽງການພັດທະນາແບບຍືນຍົງ ແລະ ການເຕີບໂຕສີຂຽວ ທີ່ທະນາຄານໄດ້ມຸ່ງໝັ້ນປະຕິບັດ ແມ່ນສອດຄ່ອງກັບທ່າອ່ຽງລວມ, ກໍ່ຄືກັບນະໂຍບາຍຂອງຫວຽດນາມ.
ທ່ານນາຍົກລັດຖະມົນຕີ ຟ້າມມິງຈິງ ໃຫ້ຮູ້ວ່າ ຫວຽດນາມ ສືບຕໍ່ເຮັດກົດບັນຍັດໃຫ້ສຳເລັດ ໂດຍຕິດແທດກັບຄວາມເປັນຈິງ, ເໝາະສົມກັບສະພາບການ ເພື່ອຊຸກຍູ້ການພັດທະນາໃນໄລຍະຈະມາເຖິງ. ຫວຽດນາມ ພວມບຳລຸງສ້າງແຫຼ່ງຊັບພະຍາກອນມະນຸດຢ່າງມີແບບມີແຜນ ແລະ ມີລະບົບ ເພື່ອໃຫ້ແຫຼ່ງຊັບພະຍາກອນມະນຸດ ມີຄຸນນະພາບສູງ ເພື່ອຕອບສະໜອງການຫັນປ່ຽນດ້ານພະລັງງານແບບຍືນຍົງ ແລະ ມີປະສິດທິຜົນໃນໄລຍະຍາວ. ຫວຽດນາມ ໄດ້ກຳນົດເລືອກເຟັ້ນເຕັກໂນໂລຢີທີ່ທັນສະໄໝ, ເໝາະສົມກັບສະພາບການຂອງປະເທດຊາດໃນປະຈຸບັນ. ພ້ອມກັນນັ້ນ, ກໍ່ໃຫ້ບັນດາວິສາຫະກິດສືບຕໍ່ຄົ້ນຄວ້າ ແລະ ແຈກຢາຍການລົງທຶນຢ່າງສະເໝີພາບຢູ່ທຸກພາກພື້ນຂອງຫວຽດນາມ, ເໝາະສົມກັບຄວາມຮຽກຮ້ອງຕ້ອງການ ແລະ ເສີມຂະຫຍາຍປະສິດທິຜົນການລົງທຶນ.
ໃນການຕ້ອນຮັບຜູ້ອຳນວຍການບໍລິຫານ Lego, ທ່ານນາຍົກລັດຖະມົນຕີ ຟ້າມມິງຈິງ ໃຫ້ຮູ້ວ່າ ຫວຽດນາມ ພວມສືບຕໍ່ສຸມໃສ່ຊຸກຍູ້ວຽກງານກໍ່ສ້າງກົດບັນຍັດ ແລະ ປະຕິຮູບການບໍລິຫານເໜາະສົມກັບຄວາມຮຽກຮ້ອງຕ້ອງການໃນສະພາບການໃໝ່; ສະເໜີໃຫ້ Lego ສົມທົບກັບບັນດາກະຊວງ, ຂະແໜງການ ແລະ ທ້ອງຖິ່ນຂອງຫວຽດນາມ ເພື່ອເລືອກຕັ້ງທີ່ຕັ້ງການລົງທຶນທີ່ເໝາະສົມ, ສົມທົບກັນຢ່າງແໜ້ນແຟ້ນ ແລະ ມີປະສິດທິຜົນສູງ...
ຄຳຮຸ່ງ